กสิกรไทยเผยไตรมาสแรกมีกำไรกว่า 4 พันล้านบาท
กสิกรไทยแจ้งผลประกอบการไตรมาส 1 ปี 2553&nbsp;กำไรสุทธิ 4,364 ล้านบาท&nbsp;เพิ่มขึ้น 18.99%&nbsp;กำไรต่อหุ้น 1.82 บาท
20 เม.ย. 2553

กสิกรไทยแจ้งผลประกอบการไตรมาส 1 ปี 2553 กำไรสุทธิ 4,364 ล้านบาท เพิ่มขึ้น 18.99% กำไรต่อหุ้น 1.82 บาท
นายประสาร ไตรรัตน์วรกุล กรรมการผู้จัดการ ธนาคารกสิกรไทย เปิดเผยผลการดำเนินงานก่อนการสอบทานสำหรับไตรมาส 1 ปี 2553 ธนาคารและบริษัทย่อยมีกำไรสุทธิ 4,364 ล้านบาท เพิ่มขึ้น 18.99 % เมื่อเทียบกับไตรมาส 4 ปี 2552 ที่มีกำไรสุทธิ 3,668 ล้านบาท และเพิ่มขึ้น 14.85 % เมื่อเทียบกับไตรมาสเดียวกันของปี 2552 ที่มีกำไรสุทธิ 3,800 ล้านบาท  
สำหรับรายได้ที่มิใช่ดอกเบี้ยยังคงเติบโตอย่างต่อเนื่อง รวมทั้งรายได้ค่าเบี้ยประกันภัยรับสุทธิที่เพิ่มขึ้นจากการขยายการลงทุนในบริษัท เมืองไทยประกันชีวิต จำกัด โดยหากไม่รวมงบการเงินของบริษัทในกลุ่มบริษัท เมืองไทย กรุ๊ป โฮลดิ้ง จำกัด รายได้ที่มิใช่ดอกเบี้ยเติบโตเพิ่มขึ้น 1,340 ล้านบาท หรือคิดเป็น 23.62% เมื่อเทียบกับไตรมาสเดียวกันของปี 2552 และ 119 ล้านบาท หรือคิดเป็น 1.72% เมื่อเทียบกับไตรมาส 4 ปี 2552 ซึ่งสอดคล้องกับยุทธศาสตร์การทำธุรกิจที่มุ่งเพิ่มรายได้ที่มิใช่ดอกเบี้ย  ทั้งนี้ ธนาคารและบริษัทย่อยยังคงรักษาอัตราผลตอบแทนสินทรัพย์ที่ก่อให้เกิดรายได้สุทธิ (NET INTEREST MARGIN : NIM) อยู่ที่ระดับ 3.66% ใกล้เคียงกับไตรมาส 4 ปี 2552 ซึ่งอยู่ที่ระดับ 3.68% 
ณ วันที่ 31 มีนาคม 2553 ธนาคารและบริษัทย่อยมีสินทรัพย์รวม 1,422,290 ล้านบาท เพิ่มขึ้นจากสิ้นปี 2552 จำนวน 63,758 ล้านบาท หรือ 4.69%  โดยเงินให้สินเชื่อมีจำนวน 962,646 ล้านบาท เพิ่มขึ้นจากสิ้นปี 2.04%   และมีเงินให้สินเชื่อด้อยคุณภาพต่อเงินให้สินเชื่อ (% NPL GROSS) อยู่ที่ระดับ 3.51%  ลดลงจากสิ้นปี 2552 ที่อยู่ที่ระดับ 3.76 %    นอกจากนี้ มีเงินรับฝากรวมจำนวน 1,007,936 ล้านบาท เพิ่มขึ้นจากสิ้นปี 2552  ถึง 3.33%  สำหรับอัตราส่วนเงินกองทุนทั้งสิ้นต่อสินทรัพย์เสี่ยง ณ วันที่ 31 มีนาคม 2553 อยู่ในระดับที่ 15.03% ขณะที่สิ้นปี 2552 อยู่ที่ 15.19%
ทั้งนี้ การขยายการลงทุนในบริษัท เมืองไทยประกันชีวิต จำกัด ผ่านการซื้อหุ้นสามัญเพิ่มเติมในบริษัท เมืองไทย กรุ๊ป โฮลดิ้ง จำกัด เมื่อวันที่ 30 พฤศจิกายน 2552  ทำให้งบกำไรขาดทุนรวมตั้งแต่ไตรมาส 1 ปี 2553 เป็นต้นไป สะท้อนผลการดำเนินงานของบริษัทในกลุ่มบริษัท เมืองไทย กรุ๊ป โฮลดิ้ง จำกัด ได้ครบทั้งไตรมาส ขณะที่ไตรมาส 4 ปี 2552 รวมผลการดำเนินงานของกลุ่มบริษัทดังกล่าว เพียง 1 เดือน